لوقا 12
12-نجی باب
عیسی ایکییوزلیلیک بارادا بیلدِرییَر
مَتّیٰ 10:26-31؛ 12:32
1شُل واقت مونگلِرچه آدام اویشوپ، بیری-بیرلِرینه قیسیلیشیپ دوردیلار. عیسی اَوَّل اُز شَگیرتلِرینه گورّونگ بِرمَگه باشلادی: «اُزونگیزی فَریسیلِرینگ خامیرمایاسیندان، یَعنی ایکییوزلیلیکدِن قُرانگ. 2یاپیق بُلوپ، اوستو آچیلماجاق، گوزگین بُلوپ، بیلینمِجِک زات یُقدور. 3قارانگقیلیقدا نَمه آیتسانگیز، یاغتیلیقدا اِشیدیلِر، ایچکی اُتاقلاردا یوواش آیدان زادلارینگ اِعلان اِدیلِر.
4«اِی، دُستلاریم، مِن سیزه شونی آیدایین: بِدِنی اُلدوریَن، اِمّا اُندان سُنگرا هیچ زات اِدیپ بیلمِیَنلِردِن قُرقمانگ. 5مِن سیزه کیمدِن قُرقمالیدیغینگیزی آیدایین: اُلدورِندِن سُنگ دُوزاخا زینگماغا گویجی یِتیَن خودایدان قُرقونگ. هاووا، سیزه آیدیارین، اُندان قُرقونگ. 6بَش سِرچه ایکی سِکّه ساتیلمایارمی نَمه؟ مونگا باقمازدان، خودای اُلارینگ هیچ بیرینی یادّان چیقارمایار. 7سیزینگ باشینگیزداقی ساچینگیز هِم باری ساناغیلیدیر. قُرقمانگ، سیز سِرچهلِردِن خاص اَهمییِتلیسینگیز.
8«سیزه شونی دیییَرین: کیم مِنی اینسانلارینگ اُوونده ایقرار اِتسه، اینسان اُغلی هِم اُنی خودایینگ پِریشدهلِرینینگ اُوونده ایقرار اِدِر. 9کیم مِنی اینسانلارینگ اُوونده اینکَر اِتسه، اُنونگ اُزی-ده خودایینگ پِریشدهلِرینینگ اُوونده اینکَر اِدیلِر. 10کیم اینسان اُغلونا قارشی بیر سُز آیتسا، باغیشلانار، اِمّا مُقادِّس روحا دیل یِتیرِن باغیشلانماز.
11«سیزی کِنیسهلِره، یُلباشچیلارینگ، حُکومدارلارینگ حوضورینا گِتیرِنلِرینده، اُزونگیزی نَهیلی قُراجاقدیغینگیزی و نَمه دییجِکدیگینگیزی قایغی اِتمَنگ. 12مُقادِّس روح سیزه نَمه دییمِلیدیگینگیزی شُل واقتینگ اُزونده اُورِدِر.»
بای آحماق میثالی
13جِماغاتینگ آراسیندان بیری عیسی: «اُستاد! دُغانیما آیت، قُی، اُل میراثی مِنینگ بیلِن پایلاشسین» دییدی. 14عیسی اُنگا: «اِی، اینسان، کیم مِنی سیزینگ اوستونگیزدِن قاضی یا-دا حاکیم اِدیپ بِلِّدی؟» دییدی. 15سُنگرا اُلارا: «خاباردار بُلونگ! اُزونگیزی هِر هیلی آچگُزلوکدِن قُرانگ، سِبَبی اینسانینگ یاشایشی اُنونگ مال-مولکونینگ بُلّوغینا باغلی دَلدیر» دییدی.
16سُنگرا عیسی اُلارا بیر میثال آیدیپ بِردی: «بیر بای آدامینگ یِری بُل حاصیل بِریَر. 17اُل آدام: ”نَمه اِتسِمکَم؟ حاصیلیمی قُیماغا-دا یِریم یُق“ دیییپ، ایچینده کِپلِیَر. 18سُنگرا اُل: ”هَه، مِن اینه، شِیله اِدِرین: آمّارلاریمی سُکوپ، اولوراق آمّارلار سالارین-دا، هِمّه غالّامی، بار زادیمی شُل یِره ییغنارین. 19اُزومه بُلسا، اِی، جانیم، کَن ییل اوچین ییغنالان کَن زادینگ بار، دینجینگی آل، ایی، ایچ، کِیپ چِک دییِرین“ دیییَر. 20اِمّا خودای اُنگا: ”اِی، آحماق! اِدیل شو گیجَهنینگ اُزونده جانینگ آلنار. سُنگرا اُزونگ اوچین تاییارلان زاتلارینگ کیمه قالار؟“ دیییَر. 21اُزی اوچین خازینا ییغنایان، اِمّا خودایینگ ناظاریندا بای بُلمادیق هِر بیر آدامینگ سُنگی شِیله بُلار.»
قایغی اِتمَنگ
مَتّیٰ 6:25-34
22سُنگرا عیسی شَگیرتلِرینه شِیله دییدی: «شُنگا گُرَه سیزه دیییَرین، نَمه ایییپ-ایچِرین دیییپ جانینگیزی، نَمه گِیِرین دیییپ بِدِنینگیزی قایغی اِتمَنگ. 23جان اییمیتدِن، بِدِن لِباسدان خاص اَهمییِتلیدیر. 24قارغالارا گُزَنگ، اُلار نه اِکیَرلِر، نه-ده اُریارلار. اُلارینگ نه آمّارلاری، نه-ده اییمیت ساقلانیان جایی بار. مونگا باقمازدان، خودای اُلاری اییمیتلِندیریَر. سیز قوشلاردان نَچه بِرابار اَهمییِتلیسینگیز! 25سیزینگ هایسی بیرینگیز قایغی اِدیپ، عُمرونگیزی بیر ساغات اوزالدیپ بیلیَرسینگیز؟ 26بو کیچیجیک زادی اِدیپ بیلمِیَن بُلسانگیز، اُندا نَمه اوچین قالان زاتلارینگ قایغیسینی اِدیَرسینگیز؟ 27سوسنلارینگ اُسوشینه گُزَنگ: اُلار نه زَحمِت چِکیَرلِر، نه-ده یوپ اِگیریَرلِر. اِمّا مِن سیزه شونی آیدیارین، حتّیٰ سلیمان هِم، اُزونینگ هِمّه بِییکلیگینده بولارینگ هیچ بیری یالی گِیینمَندی. 28اِمّا بو گون بار بُلوپ، اِرتیر تامدیرا زینگیلجاق بیابان اُتونی خودای شِیله گِییندیریَن بُلسا، سیزی اُندان خاص کَن گِییندیریَر، اِی، ایمانی آزلار. 29شُنونگ اوچین هِم نَمه ایییپ-ایچِریس، نَمه گِیِریس دیییپ قایغی اِتمَنگ. 30بو زاتلارینگ بارینی بو دونیَهنینگ آداملاری آغتاریاندیر. آتانگیز بولارینگ هِمّهسینینگ سیزه گِرِکدیگینی بیلیَر. 31سیز بُلسا خودایینگ پاتیشاهلیغینی آغتارینگ، شُندا بو زاتلار هِم سیزه اُنونگ اوستونه قُشولیپ بِریلِر.
32«قُرقما، اِی، کیچیجیک سوری! چونکی آتانگیز شاهلیغی سیزه بِرمِگی دُغری بیلدی. 33مال-مولکینگیزی ساتینگ، قاریپلارا صاداقا بِرینگ. اُزونگیزه کُنِلمِیَن پول حالتالار، آسماندا توکِنمِیَن خازینا تاییارلانگ. اُل یِره اُغری قُلایلاشیان دَلدیر، گویه ایییَن دَلدیر. 34خازینانگیز نیرِده بُلسا، یورِگینگیز هِم شُل یِرده بُلار.
اُیا هِم تاییار بُلونگ
مَتّیٰ 24:45-51
35«بیلِّرینگیزی قوشانگ، چیراغلارینگیز یاقیلی بُلسون. 36طُویدان گِلیپ، آقالاری قاپینی قاقاندا، دِرِّو اُنگا قاپینی آچماغا قاراشیان آداملار یالی بُلونگ. 37آقاسی اُوریلیپ گِلِنده، اُنونگ اُیا گُرجِک خیدماتکَرلِری نَهیلی خوشواقتدیر! سیزه دُغروسینی آیدیارین، آقاسی بیلینی قوشاپ، خیدماتکَرلِرینی ساچاق باشیندا اُتوردار. یانینا گِلیپ، اُلارا اُزی خیدمات اِدِر. 38آقا حتّیٰ گیجَهنگ یاری، حتّیٰ دانگدان گِلسین، اُنونگ گِلِنده، اُیا گُرجِک خیدماتکَرلِری نَهیلی خوشواقتدیر!
39«اِمّا شونی بیلیپ قُیونگ: اُی اِیهسی اُغرینینگ هایسی ساغاتدا گِلجِگینی بیلِن بُلسا، اُیونگ زاتلارینی اُغریلاتمازدی. 40سیز هِم تاییار بُلونگ، سِبَبی اینسان اُغلی سیزینگ قاراشمایان ساغادینگیزدا گِلِر.»
41شُندا پِطرُس: «یا آقام! بو میثالی یِکه بیزه آیدیارسینگمی یا-دا هِمّهلِره؟» دیییپ سُرادی.
42عیسی مسیح شِیله جُغاپ بِردی: «آقاسینینگ صادیق هِم عاقیلّی ایش دُلاندیریجیسی کیم؟ بِیلِکی خیدماتکَرلِرینه واقتلی-واقتیندا ناهار بِرمِک اوچین، اُلارینگ اوستوندِن قُیان آدامی دَلمی؟ 43آقاسی دُلانیپ گِلِنده، اُز ایشینینگ باشیندا گُرِن خیدماتکَری نَهیلی خوشواقت! 44سیزه دُغروسینی آیدیارین، آقاسی هِمّه مال-مولکونی شُنگا اینانار.
45«اِمّا شُل خیدماتکَر اُز ایچیندِن: ”آقام گیچ گِلِر“ دیییپ، قولّاری و کِنیزلِری اورماغا، ایییپ-ایچیپ، سِرخُش بُلماغا باشلاسا. 46اُل خیدماتکَرینگ آقاسی بُلسا اُنونگ قاراشمایان گونونده، گومَن اِتمِیَن ساغادیندا گِلِر. سُنگرا اُنی پارچا-پارچا اِدیپ و بیوِپا آداملارینگ گونی یالی جِزالاندیرار.
47«آقاسینینگ ایسلِگینی بیلسه-ده، تاییار بُلمایان، اُنونگ ایسلِگینی یِرینه یِتیرمِیَن خیدماتکَر کَن یِنجیلِر. 48اِمّا بیلمِزلیکدِن تایاغا میناسیپ ایش اِدِن آدام آز یِنجیلِر. کیمه کَن بِرلِن بُلسا، اُندان خاص کَن طالاب اِدیلِر. کیمه کَن زات آمانات بِرلِن بُلسا، اُندان کَن زات هِم ایسلِنِر.
پاراحاتلیق دَل-ده، بُلونچیلیک
مَتّیٰ 10:34-36
49«مِن یِر یوزونه اُت یاغدیرماغا گِلدیم. اِگِر دییسِم، شُل اُت ایندی توتاشیپ یانیپ باشلادی! 50مِن قاتی قایغی-حاسراتا باتیارین. بو یِرینه یِتیَنچَه، مِن قیسیلیارین! 51مِنی یِر یوزونه پاراحاتلیق گِتیرمَگه گِلِندیر گومَن اِدیَرسینگیزمی؟ یُق، بُلونچیلیک گِتیرمَگه گِلدیم دیییَرین. 52موندان بِیلَک بیر اُیده یاشایان بَش آدام بُلونیشیپ، اوچوسی ایکیسینه قارشی، ایکیسی هِم اوچوسینه قارشی بُلار. 53آتا اُغلونا، اُغول آتاسینا قارشی، اِنه قیزینا، قیز اِنهسینه قارشی، قایین اِنه گِلنینه، گِلین قایین اِنهسینه قارشی بُلار.»
عالاماتلارا دوشونمِک
مَتّیٰ 16:2-3؛ 5:25-26
54عیسی جِماغاتا یوزلِنیپ، شِیله دییدی: «سیز گونباتاردان بیر بولودینگ گِلیَنینی گُرِن واقتینگیزدا: ”یاغین یاغار“ دیییَرسینگیز، شِیله هِم بُلیار. 55ایلِرکی یِلی اُوسِن بُلسا: ”هُوا قیزغین بُلجاق“ دیییَرسینگیز، شِیله هِم بُلیار. 56اِی، ایکییوزلیلِر! یِرینگ هِم آسمانینگ گُرنوشیندِن مَعنی چیقاریپ بیلیَنگیز-ده، نَمه اوچین بو حَضیرکی زاماندان مَعنی چیقاریپ بیلِنگیزُق؟
57«نَمه اوچین اُزونگیزه دُغری زادی سایلاپ آلیپ بیلمِیَرسینگیز؟ 58سِن داعواچینگ بیلِن قاضینگ یانینا گیدِن واقتینگ، اُنونگ بیلِن حَضیر یُلداقانگ یاراشماغا چالیش. یُغسام اُل سِنی قاضییا، قاضی هِم زیندان ساقچیسینا تابشیریپ، زیندانا دوشمِگینگ آخمال. 59سانگا شونی آیدایین: اینگ آخیرقیجا سِکّهنگی تُلِیَنچَنگ، اُل یِردِن آصلا چیقمارسینگ.»
urd_Arab kas_Arab azb_Arab knc_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab knc_Arab azb_Arab azb_Arab pes_Arab knc_Arab azb_Arab azb_Arab azb_Arab azb_Arab azb_Arab azb_Arab azb_Arab knc_Arab azb_Arab azb_Arab knc_Arab azb_Arab azb_Arab